text: Ansatte i kommunen går på café med robotter og virtual reality
  02 november 2018 kl. 05.00
  Det er den første af sin slags i Danmark: En café, hvor kommunalt ansatte kan gå hen og se på den nyeste teknologi inden for velfærdsområdet.
  En ny café skal klæde medarbejdere i Horsens Kommune på til at anvende den nyeste teknologi, så borgerne kan klare sig bedre i hverdagen ved hjælp af de mange nye teknologiske hjælpemidler, der findes.
  På tekonologicaféen midt i Horsens er der udstillet robotter, iPads, kameraer og alverdens teknologiske dingenoter, som i sidste ende skal gøre livet bedre og nemmere for kommunens borgere.
  I første omgang er det en café for de ansatte, der til daglig arbejder inden for handicap, psykiatri og socialt udsatte (HPS-området).
  - Vi vil gerne klæde vores medarbejdere på til at se, hvad der findes af teknologier på markedet, så de kan hjælpe borgerne til egen mestring af eget liv i eget hjem i længst mulig tid, siger Jesper Laursen, der er kommunikationskonsulent i Horsens Kommune, til TV SYD.
  
  Virtual reality kan skabe kunstige miljøer
  Også området for virtual reality er i vækst. Her borgerne hjælpes på flere måder af teknologien. Socialpædagog Bjarke Hansen arbejder til daglig med blandt andre stofmidsbrugere.
  - Jeg kunne sagtens forestille mig, at man havde lavet nogle optagelser, hvor man gennemgik en situation, hvor man blev fristet af stoffer, alkohol eller ludomani. Her er det oplagt at skabe nogle kunstige miljøer, hvor det er risikofrit at have en dialog omkring det, fortæller han.
  I første omgang er caféen henvendt til medarbejdere i HPS, derefter til brug for alle medarbejdere i Horsens Kommune.
  112 medarbejdere i kommunen er allerede uddannet som teknologiagenter. Det er ambitionen, at caféen på et senere tidspunkt bliver åbnet for alle kommunens borgere.
  